Jørgen Arbo-Bæhr (EL), 2007-05-10:
Jeg vil godt have lov til at takke for den her debat, som på mange måder har været god og nyttig.
Der er flere, der heroppefra har spurgt, hvorfor Enhedslisten genfremsætter et forslag, som engang før er blevet stemt ned.
Det gør vi, fordi vi tror på, at den eneste vej til, at vi får en bedre ældrepleje og i det hele taget en bedre offentlig sektor i Danmark er, hvis vi hele tiden rejser debatten her i Folketingssalen og alle mulige andre steder.
Det er kun på den måde, at vi hele tiden fastholder det politiske flertals ansvar for, at vi i et af verdens rigeste lande stadig væk har store, store problemer med, at ældre mennesker ikke har nogle helt grundlæggende rettigheder og ikke har friheden til at bestemme over deres eget liv.
Derfor rejser vi debatten, og derfor hører vi jo også, at holdninger ændres hen ad vejen.
Jeg vil specielt godt sige tak til de partier, der rent faktisk støtter vores forslag, nemlig Socialdemokraterne og SF.
Men jeg vil også godt sige tak til dem, der i hvert fald har forstået, hvad det er for nogle ting, der bl.a. skal til, for at alle ældre i Danmark får et bedre liv, et værdigt liv.
Når f.eks. Dansk Folkepartis ordfører fremhæver, at noget af det, der er behov for, er mere tid, flere ansatte og bedre forhold for dem, der arbejder inden for ældreplejen, mener jeg også, at vi på det område har fået rykket ved nogle holdninger.
Jeg mener, at et af de væsentligste spørgsmål, vi skal stille os selv her det kommende stykke tid, er, hvordan vi sikrer, at de, der skal tage sig af vores ældre, såvel som de, der tager sig af vores børn og de syge, får bedre tid, hvordan vi sikrer, at vi får flere ansatte, og at de også får bedre muligheder for at yde den ekstra omsorg, der skal til.
Når vi i forslaget lægger op til, at noget af det, der kan gøre det bedre for de ældre, er 10 grundlæggende rettigheder, betyder det jo ikke – når man ser på forslaget, hvor vi bl.a. går ind for, at man udvikler metoder inden for det område –
at det ikke lige så godt, som nogle har sagt, kunne være 11 eller 12 eller 13 eller 14. Hvis der er nogen, som undervejs i det her forløb finder ud af, at der er andre områder, som er lige så væsentlige for den enkelte ældre, hvorfor skulle man så ikke også kunne udvikle basale rettigheder på de områder?
Det her handler jo netop ikke om, at man dikterer, hvad der er rigtigt, og hvad der er forkert.
Det her forslag lægger netop op til, i modsætning til hvad De Radikales ordfører sagde, at det, der er rigtigt og forkert, skal defineres af den ældre, selvfølgelig i samarbejde med den, der skal hjælpe den ældre, altså den ansatte, hvad enten det er på plejehjemmet, eller det er i hjemmehjælpen.
Virkeligheden i dag for mange ældre er jo, at f.eks. den praktiske hjælp bliver adskilt fra den personlige hjælp, og det medfører så, at der kommer flere forskellige mennesker i hjemmet og mange flere forskellige på plejehjemmene.
Vi ved jo selv, at når flere skal lave aftaler, er det sværere, end når få skal lave aftaler.
Det skal endda mange steder foregå med stopur: 2 minutter til det ene og 30 sekunder til det andet.
Det er en af de grimme konsekvenser af, at man har privatiseret, at alle de her krav om dokumentation og kontrol af hvert enkelt minut er blevet en del af hjemmehjælperens og plejepersonalets hverdag.
Det kan der laves om på f.eks. ved at støtte det her forslag.
Vi vil til sidst bare takke for, at der i hvert fald er så meget fokus på det her område, at politikere, også de, der måske i virkeligheden ikke vil gøre så meget, nærmest står i kø for at sige alt det gode, de rent faktisk gerne vil gøre, for at de ældre får en bedre hverdag.
Det er i hvert fald et første skridt på vejen hen imod, at vi kan få rettet op på de forhold, der i dag eksisterer for de ældre, både i hjemmene og på plejehjemmene.
Afstemning